b'\n_START_ARTICLE_\nMegara\n_START_SECTION_\nZgodnja zgodovina\n_START_PARAGRAPH_\nMegara je bila v zgodnji zgodovini podlo\xc5\xbena Korintu in njeni kolonisti so leta 728 pred n. \xc5\xa1t. kot korintski podlo\xc5\xbeniki severno od Sirakuz na Siciliji ustanovili majhno mestno dr\xc5\xbeavo Megara Hyblaia. Sledila je vojna za neodvisnost in ustanovitev Halkedona (685 pred n. \xc5\xa1t.) in Bizanca (667 pred n. \xc5\xa1t.) na vzhodni oziroma zahodni obali Bosporja. Megara je v tistem \xc4\x8dasu kovala svoj denar._NEWLINE_V poznem 7 stoletju pred n. \xc5\xa1t. si je oblast prisvojil tiran Teagen, ki je z zakolom \xc5\xbeivine bogatih posku\xc5\xa1al pridobiti naklonjenost revnih. Med drugo perzijsko invazijo na Gr\xc4\x8dijo (480-479 pred n. \xc5\xa1t.) so se Megarci skupaj s \xc5\xa0partanci in Atenci borili v vseh klju\xc4\x8dnih bitkah, tudi tisti pri Salamini in Platajah._NEWLINE_Leta 460 pred n. \xc5\xa1t. je Megara izstopila iz Pelopone\xc5\xa1ke zveze, v kateri so imeli glavno vlogo \xc5\xa0partanci, kar je bi eden od vzrokov za prvo pelopone\xc5\xa1ko vojno. Po podpisu tridesetletne mirovne pogodbe leta 446-445 pred n. \xc5\xa1t. se je Megara vrnila v Pelopone\xc5\xa1ko zvezo._NEWLINE_V pelopone\xc5\xa1ki vojni 431-404 pred n. \xc5\xa1t. je bila Megara zaveznica \xc5\xa0partancev. Eden od vzrokov za vojno je bil Megarski dekret, vrsta gospodarskih ukrepov, ki so jih proti Megari uvedle Atene in njeni zavezniki iz Ati\xc5\xa1ko-delske pomorske zveze in je prepovedoval trgovanje na ozemlju, ki je bilo pod nadzorom Aten._NEWLINE_Najslavnej\xc5\xa1i me\xc5\xa1\xc4\x8dan Megare je bil Bizas, legendarni ustanovitelj Bizanca iz 7. stoletja pred n. \xc5\xa1t.. Slavna sta bili tudi pesnik Teognis iz 6. stoletja pred n. \xc5\xa1t. in Evklid iz Megare iz zgodnjega 4. stoletja pred n. \xc5\xa1t., ustanovitelj megarske filozofske \xc5\xa1ole. Njegova \xc5\xa1ola je cvetela kak\xc5\xa1nih sto let in bila znana po u\xc4\x8denju logike in dialektike._NEWLINE_Megarci so bili pregovorno znani po svoji velikodu\xc5\xa1nosti pri graditvi in vzdr\xc5\xbeevanju templjev. Sveti Hieronim o nijh pravi: "Za Megarce obi\xc4\x8dajno re\xc4\x8dejo, da gradijo, kot da bodo \xc5\xbeiveli ve\xc4\x8dno in \xc5\xbeivijo, kot da bodo jutri umrli."\n_START_SECTION_\nGeografija\n_START_PARAGRAPH_\nMesto, ki je imelo leta 2001 28.195 prebivalcev, le\xc5\xbei 42 km zahodno od Aten na jugozahodnem delu prefekture Zahodne Atike. Z avtocestami in hitro \xc5\xbeeleznico Proastiak\xc3\xb3s je povezano s Peloponezom, Zahodno Gr\xc4\x8dijo in Atenami. Megara le\xc5\xbei na Megarski planoti. Po povr\xc5\xa1ini je najve\xc4\x8dja ob\xc4\x8dina v Ati\xc5\xa1ki regiji in ima najve\xc4\x8dje \xc5\xa1tevilo prebivalcev v Zahodni Atiki. V njeni okolici je pred intenzivno \xc5\xa1iritvijo mesta v 1960. in 1970. letih prevladovalo kmetijstvo.'